google/wiki40b huggingface dataset:
Trollkrittet

Trollkrittet er ei barnebok fra 1948 av den norske forfatteren Zinken Hopp (1905–1987). Malvin Neset illustrerte den første utgaven, mens Reidar Johan Berle stod for en ny, fargeillustrert utgave i 1968.
Sjangermessig er Trollkrittet først og fremst inspirert av engelsk nonsenslitteratur, men passer også inn i et mønster av nonsensaktige barnedikt og barnebøker i Norden i årene etter 1945: Pippi Langstrømpe, Mummitrollet og dikt av Lennart Hellsing og Halfdan Rasmussen. Boka sies å ha introdusert nonsensdiktning på norsk, og har ført til at Hopp er den eneste internasjonalt kjente norske nonsensforfatter.

Innhold

Trollkrittet begynner med at Jon finner et magisk kritt på gaten; med dette krittet tegner han både den nye kameraten Sofus og en port inn i eventyrenes verden. Handlingen i boka «er bygd over en reise gjennom et landskap, i konfrontasjon med forskjellige figurer av menneske- og dyreart.» Blant figurene de møter er en krokodille, en belærende ugle, en bestemor, trollet Komle og ei prinsesse. 
Reisen er likevel bare den strukturelle rammen. «I Trollkrittet finnes det et utall av sjangrer. Det er vel knapt skrevet noe om denne boka som ikke nevner akkurat det. Inne i den store fortellingen finnes det dikt, eventyr, sanger og parodier.» Her er «rebus og leker og spill fra barnekulturen, røverspråk, hemmelig språk, litt spansk og tysk.» Her finnes også «gåter, fikserbilder, optiske bedrag og labyrinter. […] Mer enn eventyr- eller drømmeland, konstituerer Trollkrittets fiksjon et fristed, et lekeland, der barna styrer magien med krittet». Boka har også trekk fra aktivitetshefter og ukebladenes barnesider. 
Et særlig element i boka er de nonsens-aktige bruddene med «datidens etablerte, voksenskapte barnekultur»: melodiene til kjente barnesanger, som Margrethe Munthes «Herman er en lystig fyr», får en ny tekst, preget av brudd med tradisjon og autoritet.
Historien avsluttes med at Jon ønsker seg ut av fortellingen, og tilbake til mor på kjøkkenet hjemme. Mor steker kjøttkaker og «er trygg og hjemlig, slik mødre skal være, bare litt opptatt av slike ting som orden og renslighet, klokkeslett og ørevask.»

I ettertid

Oppfølgeren Jon og Sofus utkom i 1959; her er guttenes kontrasterende personligheter videreført: Sofus er kunstner og opptatt av utfordringer, mens Jon er jordnær. «Boka er mer fabulerende, uten Trollkrittets klare struktur, bortsett fra reisen som det narrative grep.»
Trollkrittet omtales regelmessig som en klassiker, og er gjenutgitt flere ganger. Boka er blant annet inkludert i samlingsverket Bokklubbens Barnebibliotek (2006). Trollkrittet er oversatt til 12 eller 20 språk.
Trollkrittet er dramatisert av Morten Jostad og oppført på Den Nationale Scene i 1987. Jostads dramatisering ble først satt opp i en tidlig versjon på DS «Skibladner» i 1979 og under Festspillene i Bergen i 1980.
Norske Barne- og Ungdomsbokforfattere deler fra 2010 ut prisen Trollkrittet til en debutant innen sjangeren barne- og ungdomslitteratur.
Vrana Konti

Vrana Konti, eller grev Vrana fl.(1442, død 1458) var en napolitansk adelsmann, som hadde fått tittelen conte (greve) av Alfonso V av Aragon og som senere ble ble en av de nærmeste medarbeiderne til George Kastriota Skanderbeg i Albania. Han var Skanderbegs rådgiver og en av hans beste generaler, og tjenestegjorde hos ham i 16 år, fra han gikk inn i Skanderbegs tjeneste i 1442 og fram til sin død.
Vrana deltok i alle av Skanderbegs viktigste slag fram til sin død i 1458. Han er særlig kjent for sin motstand som kommandør over den albanske garnisonen under den første beleiringen av Kruja. Han ble tilbudt store pengesummer og en høy stilling i Det osmanske rike av sultan Murad II dersom han gikk over i deres tjeneste, men han avslo disse tilbudene.

Navn

Han er av mange historikere omtalt som «grev Vrana» eller «Urana» (albansk: Vrana Konti, italiensk: Vrana Conte, Brana Conte, conte d' Urana, latin: Uranocontes) og i noe mindre grad som Vran eller Vranjanin. Han blir også omtalt som Vrana Altisferi og Uran Altisferi, Vrana er ikke et albansk navn, men slavisk, selv om noen kilder kaller ham «en greker ved navn Vranas».
Ralph Siegel

Bakgrunn

Siegel er en av de mest betydningsfulle personene i Eurovision Song Contest, takket være sin rekordstore deltakelse med 24 bidrag i årene 1974–2017. Bidragene har representert fem land: hjemlandet Tyskland, Luxembourg, Sveits, Montenegro og San Marino. Mange av sangene har han laget sammen med tekstforfatter Bernd Meinunger. I tillegg har han deltatt med bidrag i en rekke nasjonale finaler i åtte forskjellige land. 
Hans mest kjente sang er Vest-Tysklands bidrag fra 1982 «Ein bißchen Frieden» med artisten Nicole. Sangen vant konkurransen og toppet hitlister over hele Europa – også i Norge.

Privatliv

Siegel er gift med operasangeren Kriemhild Jahn. Han har tre døtre, blant dem Giulia Siegel som tidligere var gift med den tyske entreprenøren Hans Wehrmann. 
Faren hans, Ralph Maria Siegel, var også en kjent slagerkomponist og sanger i Tyskland.
Paul Prieur

Paul le Prieur (ca. 1620 i Paris, ca. 1683 i England) var en emaljør og miniatyrmaler som på 1600-tallet virket ved hoffet i København.
Prieur var sønn av juveler i Paris, senere i Genève Paul Prieur og hustru Marie de Mahis. Han ble utdannet som gullsmed i Genève, hvoretter han i 1640-årene lærte det nylig fremkomne emaljemaleri i Paris. Til Danmark kom han i 1650-årene, hvor han ble ansatt ved hoffet. Han produserte en rekke miniatyrer av kong Frederik III og Christian V etter forlegg av blant andre Karel van Mander og Abraham Wuchters. Han arbeidet også for innflytelsesrike personer som Christoffer Gabel, Peder Schumacher Griffenfeld, Simon Paulli m.fl. Prieur synes å ha forlatt Danmark i 1681.
Som emaljemaler hører Prieur til de betydeligste i Europa. Han styrke lå ikke i selve personskildringen (han malte alltid etter forlegg), men i hans beherskelse av teknikken omkring emaljefremstillingen. Kraftige og glansfulle farver er karakteristisk for hans miniatyrer.
Norsk Undervisningsforbund

Norsk Undervisningsforbund er et tidligere norsk fagforbund, etablert i 1892 som Filologenes og realistenes landsforening. NUFO er i dag en del av Utdanningsforbundet. 
I 1892 dannet lærerne i den høyere skolen Filologenes og realistenes landsforening, som senere ble Norsk Lektorlag (må ikke forveksles med det nåværende Norsk Lektorlag), deretter Norsk Undervisningsforbund (NUFO).  I 1993 sluttet NUFO seg sammen med Norsk Faglærerlag, Norges Handelslærerlag og Norsk Spesiallærerlag og dannet Lærerforbundet. i 2001 slo Lærerforbundet seg sammen med Norsk Lærerlag og dannet Utdanningsforbundet. 
Ved sammenslåingen i 1993 var Magne Songvoll leder i forbundet.
Deudorigini

Utseende

Små til middelsstore (vingespenn 25-45 millimeter) stjertvinger med litt tilspissede forvinger. Bakvingen ender vanligvis i en tynn stjert. Oversiden er gjerne metallisk blå eller rødoransje, undersiden mer eller mindre brunlig.

Utbredelse

Gruppen er utbredt i tropisk Afrika og Sørøst-Asia.
Coronation Island

Coronation Island er den største av Sør-Orknøyene, 40 km lang og fra 5 til 13 km (i snitt 9 km) bred. Øya strekker seg hovedsakelig fra øst til vest og er stort sett dekket av is. Den har mange viker, isbreer og fjelltopper og den høyeste toppen er 1 265 meter over havet. Øya ble oppdaget 6. desember 1821 kaptein Nathaniel Palmer, en amerikansk sjømann, og kaptein George Powell, en britisk sjømann. Powell kalte opp øya til ære for kroningen av George IV, som ble konge av Storbritannia i 1820.
Poet

En poet er en person som skriver poesi. I dagligtale brukes like gjerne ordet dikter eller lyriker.
Wulfstan (navn)

Etymologi

Navneleddet wulf har opprinnelse i germanske *-wulfaz, «ulv». Den norrøne formen av leddet er ulfr. Navneleddet stan har opprinnelse i gotiske stain, «stein». Den norrøne formen av navneleddet er steinn.
Fylkesvei 1298

Fylkesvei 1298 går mellom Risbråte og Verpet i Trøgstad kommune. Veien er 3,7 km lang.
Frem til 2019 hadde veien betegnelsen Fylkesvei 783.
Alevonota

Utseende

Små, svært slanke, brunlige kortvinger.
Qitai

Qitai (kinesisk: 奇台县; pinyin: Qítái Xiàn; uigurisk: گۇچۇڭ ناھىيىسى / Guçung Nahiyisi) er et fylke i den autonome region Xinjiang i Folkerepublikken Kina. Det ligger under det autonome prefektur Changji.
Befolkningen er på 230 901 innbyggere i 1999.
Borettslaget Friis' gate 6

Borettslaget Friis' gate 6 er et sosialt borettslag i Friis' gate på Grønland i Oslo. 
Borettslaget er en av syv boligblokker i kvartalstruktur i postmodernisme som ble  oppført i 1987 av USBL med mer fellesrom og fellesskap enn vanlig i bygårder. Gården ble bygd med tanke på å fungere som et bofellesskap.

Kvartalsbygging

Friis' gate 6 er omtalt som et eksempel på postmodernisme i en kvartalstruktur. De andre blokkene i kvartalet  er: Heimdalsgata 37-39, 30, 36, Herslebs gate 37, Tøyengaten 32, og Urtegaten 46.
Bygningene har ulik plassering i kvartalene og er forskjellig i størrelse og form. Byggeoppgaven ble brukt til å eksperimentere med ukonvensjonelle boligformer og boliger for spesielle grupper. En ønsket å skape bygningsmiljøer der nytt og gammelt dannet fysiske enheter hvor det var lagt tilrette for lokal stedstilhørighet. USBL ønsket også å styrke fellesskapet i bomiljøet. Bygningene inneholder derfor en rekke fellesrom for å oppmuntre til dette.

Utseende

Husene har en felles karakter der materialer og fasadeelementer er ens for alle husene, men brukt på forskjellig måte slik at hver bygning skal få individualitet. En veksler mellom frilagte og pussede teglflater som lager ulike figurer på fasadene. Disse er også med på å fremheve inngangspartier, sokkelpartier, hjørner og tilknytning til omgivelsene.
Yasutoshi Miura

Japans herrelandslag

Yasutoshi Miura spilte 3 landskamper for Japans herrelandslag.
Nesten voksen

1984

De 17 ungdommene ble atter samlet sommeren 1983 til en slags oppsummerende samtale.  Denne gang handlet det i hovedsak om de reaksjonene som kom i kjølvannet av serien, den sterke presseeksponeringen og hva serien hadde betydd for dem. Denne enkeltstående episoden ble sendt 12. september 1984.

2012

I 2012 reiste Torgersen rundt for nye samtaler med de 17 opprinnelige deltagerne. Ett av de mest sentrale spørsmålene var om voksenlivet hadde blitt slik de trodde for snart 30 år siden.

Påvirkning

Trond-Viggo Torgersens programserie Resten av livet (1985) var basert på samme konsept som Nesten voksen.
Høyblad

I botanikk er høyblad blad som er forbundet med en plantes forplantingsorgan, men som ikke er en del av blomstens bladkretser. Høyblad kan se like ut som andre blad på en plante, men kan også være mindre eller større, med andre farger. Julestjerne er et eksempel på en plante med store høyblad. Hvis høybladene sitter ved blomsterstilkens basis, kalles de støtteblad, mens høyblad på blomsterstilken rett under blomsten kalles forblad.
Raurosfallene

Raurosfallene eller bare Rauros er en stor foss i J.R.R. Tolkiens fiktive verden Midgard. Fallene ligger i den store elva Anduin, like under den lange sjøen Nen Hithoel, hvor elva falt fra Emyn Muil ned til våtmarken Nindalf.

Da Ringens brorskap ble brutt opp, padlet Frodo Lommelun og Samvis Gamgod fra den vestre siden av sjøen til den østre like ovenfor Raurosfallene slik at de måtte bruke all sin styrke for ikke å bli dratt ned i fossfallet av strømningen i vannet. Kort tid etter dette ble Boromirs døde kropp lagt i en annen av alvebåtene, som følget hadde fått i Lórien, av Aragorn, Legolas og Gimli og sent mot fossen , men det virker som om båten overlevde dette fallet, for kort etter ble både båten og Boromirs kropp sett av Faramir ved den lavere elvebredden av Anduin nedenfor fossen. Faramir følte det som i en drøm, men han våknet aldri, og han tok Boromirs kløvene horn fra båten, og hornet var ekte nok og ingen drøm.
Shaoshan (Shaoshan)

Shaoshan (kinesisk: 韶山乡; pinyin: Sháoshān Xiāng) er en kommune i byfylket Shaoshan i byprefekturet Xiangtan i provinsen Hunan i Folkerepublikken Kina. Kommunen har et areal på 65,62 km² og hadde ved utgangen av 2011 et folketall på rundt 24.200 innbyggere (befolkningstetthet 368,8 innb./km²).
En nøyaktig kopi av det nedbrente fødehuset til Mao Zedong, gjenreist på samme sted, er blitt museum, er et populært besøksmål for innenlandske og utenlandske turister. Andre attraksjoner knyttet til Mao er blant annet et minnesmerke av bronse, et Mao Zedong-museum, og familien Maos forfedretempel. Flere restauranter drives av fjerne slektninger av Mao. Her serveres, reklameres det, nøyaktig de matretter fra hunankjøkkenet som Mao selv elsket.
Enitel

Enitel var et norsk teleselskap. Det ble opprettet 1997 da Statnett og og Telia ble enige om å utvikle et konkurrerende telenett i Norge. Statnett og 29 andre norske kraftleverandører skulle bygge telenett ved å spinne fiber rundt kraftledningene som kraftleverandørene eide (og som allerede var utbygd). Telia og andre telekom-selskap skulle så leie linjene. Adm. dir Olav Harald Nordgard uttalte rett etter oppstarten at: «EniTel vil bli nest største nettleverandør på det norske markedet. Investeringer på 1,2 mrd. kroner i det eksisterende elnettet skal gjøre selskapet i stand til å tilby et landsdekkende telenett. Om tre år skal selskapet være nest største nettleverandør i Norge.»
8. desember 1999 signerte Enitel en avtale med Telia AB om kjøp av Telias televirksomhet i Norge, Telia Norge AS, for to milliarder kroner, og man gikk dermed inn som teleoperatør innen mobiltelefoni. Selskapet gikk konkurs i 2001 som følge av at selskapet ikke maktet forpliktelsene knyttet til UMTS-utbygging. Enitel hadde da allerede solgt mobilvirksomheten til datterselskapet Broadband Mobile, mens BaneTele kjøpte opp kabelnettet etter konkursen, som da bestod av 9.000 kilometer med fiberoptisk kabel.
Kontroludvalget vedrørende Politiets og Forsvarets Efterretningstjenester

Kontroludvalget vedrørende Politiets og Forsvarets Efterretningstjenester, ofte kalt Wamberg-utvalget, ble nedsatt 8. juni 1964 av den danske regjeringen og fikk til oppgave å føre tilsyn og kontroll med Politiets Efterretningstjenestes registrering og videreformidling av personopplysninger. Utvalgets kallenavn skyldes dets første formann, amtmann A.M. Wamberg.
I 1978 ble også Forsvarets Efterretningstjeneste lagt inn under utvalgets tilsyn, og i 1996 ble kontrollen med registreringen av utlendinger bosatt i Danmark lagt til utvalget. Utvalget bestod av en formann og tre øvrige medlemmer, som alle ble utnevnt av justisministeren.
Utvalget ble avsløst av Tilsynet med Efterretningstjenesterne fra 1. januar 2014.
Karabinier

En karabinier er en ryttersoldat bevæpnet med karabin.
Karabin ble ansett som et mer passende våpen for en rytter enn en fullengdes muskett, siden den var lettere og enklere å håndtere på hesteryggen. Også lett infanteri bar iblant karabiner, fordi de er mindre besværlige når man manøvrerer raskt, særlig gjennom vegetasjon, men i de fleste armeer var det mest vanlig å utstyre lett infanteri med mer langtrekkende våpen slik som rifle.
I Italia og Spania ble karabiner ansett som passende våpen for soldater med politioppgaver, og dette førte til at betegnelsen karabinier utviklet seg til et navn for gendarmer og grensevakter.
Doris Day

Bakgrunn

Doris Mary Ann Kappelhoff var tredje barn av musikklæreren William Kappelhoff (1892–1967) og hans hustru Alma Sophia Welz (1895–1976). Begge foreldre var barn av tyske innvandrere, begge født i Cincinnati. Hennes fødeår har vært omtvistet: De eldre biografier nevner 1924, og dette året han hun også selv oppgitt. Men så er det kommet for en dag et dokument fra den offenlige folketelling i hjembyen Cincinnati fra 1. april 1930, og her er hennes alder angitt som syv år. Følgelig må det riktige være 1922, noe som også hennes biograf David Kaufman støtter som fødeår.

Karriere

Doris Day ble sanger etter en bilulykke i 1937. Hun hadde før dette vært danser, men ble tvunget til et karriereskift. Hun sang med forskjellige storband, og en av storbandlederne hun jobbet med foreslo at hun skulle endre etternavnet sitt til Day etter sangen «Day after Day», som var en del av hennes repertoar. Hun lærte seg aldri å like navnet day, da hun syntes det klang av stripping.
Med Les Browns orkester hadde Day suksess med en rekke låter, og hun oppnådde blant annet førsteplass på de amerikanske hitlistene med sangen  «Sentimental Journey». Senere oppnådde hun flere førsteplasser med sine egne låter. Dette var blant annet sangen fra filmen Mannen som visste for meget, hvor hun også hadde en rolle. Denne sangen, «Que Sera, Sera (Whatever Will Be, Will Be)», ble etter dette hennes kjenningsmelodi. Melodiene «Que Sera Sera» og «Secret Love» vant Oscar som beste filmmelodier, mens Doris Day ble Oscar-nominert en gang for hovedrollen i Kryss på linjen.
Day har vært gift fire ganger, hvorav tre ekteskap varte kortere enn fem år. Hennes lengste ekteskap var med produsenten Marty Melcher som etter sin død i 1968 og 17 års ekteskap, viste seg å ha sløst bort hele hennes formue og satt henne i stor gjeld. Dette tvang henne inn i TV-bransjen og hun hadde sitt eget program, Doris Day Show (1968-1973) for å kunne betale sin gjeld. Doris Day fikk sin eneste sønn med sin første mann. Han fikk ta etternavnet til Melcher som hun giftet seg med senere. Terry Melcher døde av kreft i 2004, 62 år gammel.
I 1987 grunnla Day en dyrebeskyttelsesorganisasjon som hun resten av livet brukte mesteparten av sin tid på.
I 2004 ble Day tildelt Presidentens frihetsmedalje, USAs fremste sivile utmerkelse, av president George W. Bush. Day var selv ikke til stede i seremonien på grunn av sin flyskrekk. Hun har fått to stjerner på Hollywood Walk of Fame.
Hvitbalanse

Hvitbalanse er et begrep i fargefotografering som gjelder tilpasninger i kameraet for belysningas fargetemperatur.
Hvite flater i motivet vil gjengis forskjellig på filmen, alt etter fargetemperaturen på belysninga. I dagslys får hvitt et blått fargestikk; i lampelys rødt. Hvitbalansen har som mål å justere for ulik fargetemperatur, slik at det i motivet som ser hvitt ut for det menneskelige øyet, også ser hvitt ut på det ferdige bildet.
I kameraer med film kan hvitbalanse oppnås enten ved bruk av ulike fargefiltre foran objektivet, eller ved å velge film som er tilpassa belysninga. 
Digitalkameraer måler sjøl fargetemperaturen på lyskilden, beregner hvitbalansen ved å referere til hvitt, og setter automatisk innstillingene for den aktuelle belysninga. I visse tilfeller – f.eks. når én farge dominerer i motivet – kan automatisk hvitbalanse gi uheldige fargestikk. Mange kameraer har derfor i tillegg muligheter for manuell innstilling av hvitbalansen. Kameraet kan f.eks. ha mulighet for å velge mellom sollys, overskya, glødelampebelysning (incandescent) og lysrørbelysning (fluorescent). Noen kameraer har en skala for fargetemperatur i K. Den mest krevende belysninga med hensyn til hvitbalanse er lysstoffrør, i og med at lyset fra disse ikke har et kontinuerlig spektrum.
Den mest nøyaktige metoden for innstilling av hvitbalanse er låsbar manuell måling. Kameraet rettes mot en hvit flate, og hvitbalansen låses ved å trykke inn en egen låseknapp.
U (kana)

Herkomst

う og ウ stammer begge fra kanji-tegnet 宇, som betyr rom.
Sørasiatisk mesterskap i sprinttriatlon 2018

Sørasiatisk mesterskap i sprinttriatlon 2018 ble arrangert 28. april 2018 i Fewa Lake i Pokhara i Nepal. 
Løypa var 750 meter svømming, 19,5 km sykling og 5 km løping.
Apostelen Paulus' omvendelse

Historie

Festen har sin opprinnelse i Frankrike på slutten av det 6. århundre. Den ble innstiftet i forbindelse med translasjon av noen av hans relikvier dit. Før dette fantes det en annen translasjonsfest, i forbindelse med overføringen av relikvier fra katakombene til kirken St. Paulus utenfor murene i Roma. Men fra det 6. århundre utviklet den seg i en slik retning av tranlasjonen ble skjøvet i bakgrunnen, og omvendelsen ble satt i sentrum.
I Roma ble festen innført i det 11. århundre. 
Internasjonalt her festen markert slutten på Bønneuken for kristen enhet. Norge har stått utenfor dette, da man valgte en annen uke de årene et slikt arrangement fant sted.
Ctenoplectrini

Utseende

Ctenoplectrini er små til middelsstore, svarte, nesten hårløse, blanke bier. Kroppen er kraftig punktert. Antennene er sylindriske og forholdsvis korte. Fasettøynene er store og ovale.
Disse biene er kort-tungete og kan derfor ikke nå ned i dype blomster. De har en noe sylindrisk thorax, og lange, kamformede sporer på leggene (tibiae) som de bruker til å bære en blanding av pollen og oljer som de samler i blomstene de besøker. Alle beinpar er påfallende kraftige.

Levevis

Slekten Ctenoplectra er solitære bier som lager reir i små hull i treverk eller stein, og forsyner larvene med en blanding av pollen og blomster-oljer som de samler utelukkende fra noen få arter planter i familien Cucurbitaceae. De bruker ofte gamle reir etter andre bier. Ctenoplectrina-artene er kleptoparasitter som snylter på sine slektninger i slekten Ctenoplectra, og legger egg i deres reir.

Utbredelse

Gruppen er utbredt i Afrika (9 arter i to slekter) og Sørøst-Asia (9 arter av Ctenoplectra), dessuten finnes det én art i Australia.
Mesterverk fra verdenslitteraturen

Mesterverk fra verdenslitteraturen er en bokserie på 26 bind, utgitt av Gyldendal Norsk Forlag i årene 1973–76, redigert av Johan Borgen og Edvard Beyer. Serien inneholdt bøker fra den europeiske litteraturens kanon, fra antikkens greske drama fram til det sene 1800-tallets realisme.
Bokserien ble utgitt med 3 bøker hver 3. måned, og ble også solgt i abonnement. Bøkene ble utgitt med forord av norske litteraturforskere. Gyldendal presenterte serien som «det overdådige skattkammer vi har fått i arv fra de store mestere. Mesterverk fra verdenslitteraturen rommer alt menneskelig: Gripende tragedier, rystende drama, de lystigste komedier – og tanker som gjennom tidene har vært ledestjerne for store deler av menneskeheten.» og som «det aller beste av det diktere har skapt – bøker som har bestått sin prøve gjennom århundrene, som har preget menneskers sinn og tanker og som har vært med på å forme oss, enten vi vet det eller ei.»
Pentodon algerinus

Utseende

En middelsstor (15-20 millimeter), tettbygd, hvelvet, brunsvart og nokså blank hornbille. Den mangler horn og kan minne sterkt om en tordivel (Geotrupidae). Kroppen er fint og ganske tett punktert. "Snuten" (clypeus) har to små tenner, arten har én knøl i pannen.

Levevis

De lever i forholdsvis tørre biotoper, som steppe og ørkener.

Utbredelse

Arten er vidt utbredt i Afrika, Sør-Europa og Asia østover til India. Den forekommer også i Australia dit den må være innført med mennesker.
Splittelsene i Arbeiderpartiet 1918–1923

Partisamling

Fram til sammenslåingen av Arbeiderpartiet og NSA i 1927 regnet imidlertid Arbeiderpartiet seg som kommunistisk, tildels mer radikalt enn NKP. Ungdomsorganisasjonen kalte seg for Venstrekommunistisk Ungdomsfylking, for å understreke at en kunne være like kommunistisk som det nye kommunistiske partiet.
Ungdomsasiamesterskapet i friidrett 2015

Ungdomsasiamesterskapet i friidrett 2015 var det første Ungdomsasiamesterskapet i friidrett som ble arrangert. Mesterskapet var for utøvere fra 15 til 17 år. 
Det ble konkurrert i til sammen 40 øvelser, 20 for hvert kjønn. Yu Shu Shen fra Kinesisk Taipei var den eneste som vant to individuelle gullmedaljer; han vant 100 og 200 meter for gutter.
New Mexicos flagg

New Mexicos flagg er gult med et rødt solsymbol i midten. Solsymbolet stammer fra Zia-Pueblo-indianernes kultur. Fargene, gult og rødt, er Spanias flaggfarger og er valgt for å minne om at de første europeisk utforskerne i området var spanske. Flagget er i størrelsesforholdet 2:3.
New Mexicos flagg ble innført etter pådriv fra den patriotiske organisasjonen Daughters of the American Revolution. Konkurransen som ble avholdt ble vunnet av legen og arkeologen Harry Mera, som foreslo flaggtegningen delstaten offisielt valgte. Flagget ble innført 15. mars 1925.
New Mexicos flagg regnes som et av de mest særegne blant USAs delstatsflagg. Flere andre delstater har flagg med blå duk og delstatens segl eller våpen slik at det kan være vanskelig å skille dem fra hverandre. New Mexico har som eneste delstat i USA gul farge i flaggduken.